Evidence transfer
Authors: Δαββέτας Αθανάσιος 
Published: January 2022

Τα τελευταία χρόνια, η διαδικασία συλλογής ολοένα και περισσότερων δεδομένων έχει ως αποτέλεσμα την ύπαρξη πληθώρας δεδομένων. Μετά τη διερεύνηση αποτελεσματικών τρόπων αποθήκευσης, διαχείρισης και συλλογής δεδομένων μεγάλης κλίμακας ή ποικίλων τύπων, το ερευνητικό ενδιαφέρον της επιστημονικής κοινότητας μετατοπίστηκε στην εξαγωγή πληροφορίας από τέτοιου είδους συλλογές. Η βαθιά μάθηση (deep learning) χρησιμοποιείται συχνά για τη διαδικασία εξαγωγής πολύτιμης πληροφορίας. Οι μέθοδοι βαθιάς μάθησης ευδοκιμούν με σύνολα δεδομένων μεγάλης κλίμακας, λόγω της ικανότητάς τους να μαθαίνουν εναλλακτικές αναπαραστάσεις από ακατέργαστες παρατηρήσεις. Η διαθέσιμη πληθώρα δεδομένων επιτρέπει την εκμάθηση γενικευμένων αναπαραστάσεων. Με τη σειρά τους, οι γενικευμένες αναπαραστάσεις επιτρέπουν την αποτελεσματική εκμάθηση πολύπλοκων εργασιών. Παρά τις επιτυχείς προσπάθειες για την εξαγωγή πληροφοριών από μεμονωμένες πηγές δεδομένων ή τύπους δεδομένων, η αντιμετώπιση πολλαπλών διαφορετικών πηγών δεδομένων παραμένει ένα ανοιχτό ερώτημα στην επιστημονική κοινότητα. Η εκμάθηση αναπαραστάσεων (representation learning) επιτρέπει τον συνδυασμό και την αντιπαράθεση πολλαπλών διαφορετικών πηγών δεδομένων σε έναν χώρο κοινό, ουσιαστικό και χαμηλότερων διαστάσεων. Ωστόσο, τα τυπικά πλαίσια μάθησης για κοινή εκμάθηση αναπαραστάσεων (joint representation learning) πρέπει να αντιμετωπίσουν μια πληθώρα προκλήσεων. Αρχικά, οι αρχιτεκτονικές αποφάσεις των εμπλεκόμενων νευρωνικών δικτύων είναι συχνά προϊόντα προερχόμενα από διαδικασίες ή αποφάσεις που εμπλέκουν ανθρώπινη παρέμβαση (μη αυτόματες). Οι συγκεκριμένες διαδικασίες ή αποφάσεις συνήθως αφορούν συγκεκριμένες εφαρμογές και σπάνια γενικεύονται σε πολλαπλούς τομείς ή εργασίες. Ταυτόχρονα, η απευθείας σύνδεση πηγών δεδομένων στα επίπεδα εισόδου του νευρωνικού δικτύου εισάγει μια προσδοκία σταθερής διαθεσιμότητας. Ωστόσο, σε πραγματικές εφαρμογές, η προσδοκία διαθεσιμότητας όλων των πηγών δεδομένων δεν είναι ρεαλιστική. Επιπλέον, η επίδοση των τυπικών πλαισίων μάθησης μπορεί να μειωθεί κατά τη χρήση περιττών ή μη συμπληρωματικών πηγών δεδομένων. Η αντιμετώπιση μια τέτοιας συμπεριφοράς, επίσης απαιτεί τη χρήση μη-αυτόματων διαδικασιών. Η χειρωνακτική εργασία που καταβάλλεται, σκοπεύει στη δημιουργία συγκεκριμένων υποθέσεων ή κανόνων που θα διασφαλίζουν τη σταθερότητα ή στην κατανόηση των περίπλοκων σχέσεων μεταξύ των πηγών δεδομένων, προκειμένου να αποφευχθούν οι μη συμπληρωματικές σχέσεις. Σε αυτή τη διατριβή, διερευνάται η υπόθεση ότι η χρήση εξωτερικών δεδομένων βελτιώνει την εκμάθηση αναπαραστάσεων. Η παραπάνω έρευνα καταλήγει στην πρόταση μιας μεθόδου εκμάθησης αναπαραστάσεων, που ονομάζεται Evidence Transfer (EviTraN). Η EviTraN είναι ένα ευέλικτο και αυτοματοποιημένο σχήμα σύντηξης πληροφορίας (information fusion) που βασίζεται στην εκμάθηση αναπαραστάσεων, τη μεταφορά μάθησης (transfer learning) και την υβριδική μοντελοποίηση (hybrid modelling). Επιπλέον, προτείνεται μια σειρά κριτηρίων αξιολόγησης για την εκμάθηση αναπαραστάσεων για τους σκοπούς της σύντηξης πληροφοριών. Ακόμα, η διατριβή περιλαμβάνει μια θεωρητική ερμηνεία της παραπάνω μεθόδου, βασισμένη στη σύγκριση με τη μέθοδο Information Bottleneck, η οποία αποτελεί θεμέλιο λίθο για επεξηγηματική μοντελοποίηση και ανοιχτή επιστήμη. Η διαδικασία αξιολόγησης της EviTraN περιλαμβάνει επίσης ένα ρεαλιστικό σενάριο ανίχνευσης έντονων καιρικών συνθηκών χωρίς επίβλεψη, αποδεικνύοντας έτσι τον αντίκτυπό της, καθώς και την πιθανή χρήση της σε πρόσθετες πραγματικές εφαρμογές. Η πειραματική αξιολόγηση με τεχνητά παραγόμενες, καθώς και ρεαλιστικές πηγές πληροφορίας υποδηλώνει ότι η EviTraN είναι μια σταθερή και αποτελεσματική μέθοδος. Επιπλέον, είναι ευέλικτη, καθώς επιτρέπει την εισαγωγή ποικίλων σχέσεων, συμπεριλαμβανομένων των μη συμπληρωματικών. Ακόμα, λόγω της διαδικασίας εκμάθησής της που βασίζεται στη μεταφορά εκμάθησης (transfer learning), είναι ένα αρθρωτό σχήμα σύντηξης που δεν απαιτεί να υπάρχουν όλες οι πηγές δεδομένων κατά την εξαγωγή συμπερασμάτων (μόνο δεδομένα που ανήκουν στην κύρια συλλογή δεδομένων).